આ વિશે વધુ માહિતી આપતાં સાયન વેલ્ફેર ફોરમના મનીષ શેઠે મિડ-ડે LOCALને કહ્યું હતું કે ‘ટ્રાફિકના નિયમ પ્રમાણે સાયન સર્કલથી હેવી વેહિકલ્સને લેફ્ટ ટર્ન લેવાની મનાઈ છે અને આ માટે કાયદેસર ‘નો હેવી વેહિકલ્સ’નું સાઇન-ર્બોડ પણ ત્યાં લગાવવામાં આવ્યું હોવા છતાં મંગળવારે પ્રાઇવેટ બસોવાળા નિયમનો ભંગ કરી બિન્દાસ લેફ્ટ ટર્ન લઈ રહ્યા હતા, જેને કારણે લોકોને હેરાનગતિ થતી હતી. કાયદાનું અમલીકરણ થતું ન હોવાને કારણે અમે ૧૨ જેટલા સભ્યોએ વિરોધ કરી તેમને બસો માટે હાઇવે પર ફાળવવામાં આવેલી જગ્યા પર બસો લઈ જવાની રિકવેસ્ટ કરી હતી ત્યારે તેમણે અમારી વાતનો ઇનકાર કરી માથાકૂટ ચાલુ કરી દીધી હતી અને કોઈને ગાંઠતા નહોતા. ત્યાર બાદ તેમણે ગુંડાઓ પણ બોલાવ્યા હોવાથી અમે સિનિયર પોલીસ-અધિકારીને ફરિયાદ કરી હતી. ફરિયાદ મળતાં જ ટ્રાફિક વિભાગના સિનિયર પોલીસ-અધિકારી ભોસલેએ ટોઇંગ વૅન મોકલી હતી અને કાર્યવાહી કરી અમને સહકાર આપ્યો હતો. સાયન સર્કલ પર ટ્રાવેલ્સની બસોને કારણે ટ્રાફિક જૅમ થતાં નગરસેવક પણ મદદ માટે દોડી આવ્યા હતા અને છેવટે ટ્રાવેલ્સવાળાઓને ત્યાંથી હટવાનું કહેતાં જતા રહ્યા હતા. રોજની આ સમસ્યા માટે અમને ટ્રાફિક વિભાગ, નગરસેવક અને પોલીસ સહિત સુધરાઈની મદદ મળી રહી છે એમ છતાં ટ્રાવેલ્સવાળાઓ એકના બે થવા તૈયાર નથી અને સ્થાનિકો તેમ જ વાહનચાલકો માટે અનેક મુશ્કેલીઓ ઊભી કરે છે.’